د پاریس د وژونکې پیښې د عاملینو لټونه روانه ده
د نړۍ اکثرو مسلمانو مشرانو د پاریس د تیرې ورځې وژونکی برید غندلی او ویلي یې دي چې دا پیښه له اسلام سره اړیکه نه لري.
د امنیتي مقاماتو په وینا، د پروني برید وروسته یو ١٨ کلن ځوان چېحمید مراد نومیږي، خپل ځان پولیسو ته سپارلی دی. خو د فرانسې پولیس تر اوسه د سید کواچي او شریف کواچي په نیونه نه دي بریالي شوي، هغه دوه وروڼه چې دپاریس د وژونکي برید د کولو گمان پرې کیږي. د فرانسې پولیسو ویلي دي چې شریف کواچي دمخه هم د ترهگرۍ په تور څه موده په زندان کې تیره کړې ده. د فرانسې پولیسو همدا شان د یوې ښځینه پولیسې د وژلو خبر ورکړی چې د یو ناپیژندل شوي شخص له لورې د پنجشنبې په سهار د پاریس په جنوب کې ویشتل شوی وه. خو تر اوسه څرگنده نه ده چې دا پیښه د پرونۍ وژونکې پیښې سره تړاو لري که نه؟ د فرانسې حکومت د چارلي ایبدو د طنزي مجلې دوژل شویو کارکوونکو په درناوي نن ورځ ملي ماتم اعلان کړ. ددې هیواد په زرگونواوسیدونکي تیر ماښام د قربانیانو د یادښت او د مطبوعاتو د آزادۍ څخه د پلوۍ په خاطر راټول شوي وو. د پاریس د پروني برید په اړه په نړیواله کچه غبرگونه شوي دي چې د یو شمیر اسلامي علماو هم دغه پیښه غندلې ده او هغه یې د اسلامي ارشاداتو خلاف گڼلې ده. د ترکیې د مذهبي چارو او اوقافو رئیس او د هغه هیواد یو وتلی اسلامي عالم محمد گورمز ددې پیښې د غندلو په ترڅ کې وویل چې دا عمل په حقیقت کې پر اسلام او مسلمانانو باندې مستقیم برید دی. ښاغلي گورمز همداشان زیاته کړه چې د اسلام سره ددې برید تړل، د هماغې برید په اندازه زیان رسونکې دي او مسلمانان متأثر کوي. له بلې خوا د هند اسلامي مشرانو هم د پاریس د چارشنبې د ورځې برید غندلی دی. د هند پیاوړی مسلمان روحاني مولانا خالد عبدالرشید د پاریس د برید د سختې غندنې په ترڅ کې ویلي دي چې دا عمل په حقیقت کې د مطبوعانو پر آزادۍ باندې برید و، خو په عین وخت کې هغه دا هم ویلي دي چې په دې برید سره دا بحث رامنځ ته کیږي چې د بیان د آزادۍ حد او سرحد باید څومره وي. د پاریس د پیښې څخه لږ وروسته د امریکا ولسمشر بارک اوباما دا برید وحشتناک وباله او هغه یې سخت وغانده. له هغه څخه دمخه د امریکا د بهرنیو چارو وزیر جان کېري ترهگرو ته خبرداری ورکړ چې د امریکا متحده ایالات او فراسنه به "هیڅکله د هغوی په وړاندې تسلیم نه شي." د پاریس د بریدونو وروسته د افغانستان د حکومت ویاند د فرانسې د ولس سره د جمهور رئیس اشرف غني غمشریکي داسې شریکه کړه " د افغانستان د اسلامي جمهوریت جمهور رئیس د فرانسې ولسمشر، د قربانیانو کورنیو او د فرانسې اولس ته خپله همدردي وړاندې کوي." د پاکستان د بهرنیو چارو وزارت هم د فرانسې په طنزي اونیزې برید غندلې خو تاکید یې کړې چې د دا ډول پیښو د بیا ځلي مخنوي دپاره دی د اسلام ضد افکارو د کمولو هڅه وشي. د پاریس د پروني برید انگیزه څرگنده نه ده، خو دا لومړی ځل نه دی چې د شارلي ایبدو اونیزه د قهرجن برید ښکار کیږي. ددې اونیزې په دفتر په ٢٠١١ کال کې وروسته له هغې برید وشو چې د اسلام پیغمبر ته منسوب یو کاریکاتور یې خپور کړی و. عارف عثمانزوی د رادیو، تلویزیون او ویب ژورنالیست او اډیټر دی.